ดันให้ได้กม.กู้เงิน2ล้านล.
คลังเร่งชงครม.เสนอสภาปีนี้หวังใช้เงินกระตุ้นศก.ปีหน้า
19 ก.ย. 2555

คลังเร่งชงครม.เสนอสภาปีนี้หวังใช้เงินกระตุ้นศก.ปีหน้า
คลังดันกฎหมายขอกู้เงิน 2 ล้านล้านบาท เข้าสภาปีนี้ และจะเริ่มเบิกจ่ายในปีหน้านาย
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า สศค. จะเสนอ ร่างพระราชบัญญัติ (พ.ร.บ.) ให้อำนาจกระทรวงการคลังกู้เงินเพื่อนำมาลงทุนโครงสร้างพื้นฐานของประเทศมูลค่า 2 ล้านล้านบาท ภายใน 7 ปี ให้ นายกิตติรัตน์ ณ ระนอง รองนายกรัฐมนตรี และ รมว. คลัง เสนอให้ คณะรัฐมนตรี (ครม.) เห็นชอบโดยเร็ว
นายสมชัย กล่าวว่า คลังต้องการผลักดันเรื่องนี้ให้เสร็จโดยเร็วเพื่อให้สภาพิจารณาในปีนี้ และให้เริ่มมีการกู้เงินได้ในปีหน้า
ขณะนี้ สศค. รอเพียงรายละเอียด เงินกู้โครงการต่างๆ ที่จะใช้เงินจาก พ.ร.บ. จากสำนักงานบริหารหนี้สาธารณะ (สบน.) เพราะในร่างกฎหมายจะมีการระบุไว้ชัดเจนว่าใช้ในโครงการใดบ้าง หากดำเนินการไม่ทันจะต้องถูกยกเลิก 
อย่างไรก็ตาม กฎหมายจะเปิดช่องให้รัฐบาลเปลี่ยนแปลงโครงการได้เพื่อความคล่องตัวในการบริหารเงินกู้และโครงการสำหรับเงินกู้ 2 ล้านล้านบาท จะใช้ในโครงสร้างพื้นฐานด้านขนส่ง 60% ทั้งรถไฟความเร็วสูง รถไฟรางคู่ และยังมีการลงทุนด้านพลังงานไฟฟ้า และโครงการน้ำ 
นอกจากนี้ ยังรวมถึงโครงการที่เกี่ยวข้องกับการเปิดประชาคมเศรษฐกิจอาเซียน หรือ เออีซี ในปี 2558 เช่น ยกระดับด่านศุลกากร ตามพื้นที่ที่มีชายแดนติดต่อกันเป็นด่านถาวร 10 ด่าน อาทิ ด่านพุน้ำร้อน ด่านกิ่วผาวอก ด่านห้วยต้นนุ่น ด่านสิงขร ซึ่งเป็นด่านติดชายแดนประเทศพม่า ด่านบ้านหม้อ ติดชายแดนประเทศลาว ด่านหนองเอียน ติดชายแดนกัมพูชา ขยายเวลาทำงานด่านแม่สาย และเพิ่มสิ่งอำนวยความสะดวกบริเวณด่านตากใบ และด่านเชียงคาน 
ทั้งนี้ เพื่อเพิ่มความสะดวกในการขนย้ายสินค้ารองรับเออีซีในปี 2558 ซึ่งมีประชาชนและสินค้าผ่านเข้าออกจำนวนมากหลังจากปีที่ผ่านมาไทยมีการค้าชายแดนได้แล้วกว่า 9 แสนล้านบาท
นายสมชัย กล่าวว่า การกู้เงิน 2 ล้านล้านบาท จะส่งผลให้หนี้สาธารณะต่อผลิตภัณฑ์มวลรวมในประเทศ (จีดีพี) ของไทย เพิ่มขึ้นสูงสุดในปี 2559 คือระดับ 49% โดยคาดว่าภาวะเศรษฐกิจะเติบโตเฉลียปีละ 4% หรือเมื่อรวมกับเงินเฟ้ออยู่ที่ 7.5% 
โครงการใช้เงินดังกล่าว จะถูกดึงออกจากงบประมาณประจำปี ทำให้งบประมาณสมดุลในปี 2560 ซึ่งจะทำให้นักลงทุนมีความเชื่อการเงินการคลังของประเทศมากขึ้น